На 12 май Guns N' Roses започват Chinese Democracy World Tour 2007 с концерт в Hammerstein Ballroom в Ню Йорк. Аксел Роуз се завръща във великолепна форма. Изглежда, че проблемите с гласа му са минало и групата е във вихъра си. Концертите минават пред пълни зали и стадиони, дори и критиката е благосклонна. Световното турне на групата се нарежда на четвърто място в края на годината по приходи от продажбата на билети. Така или иначе, и тази година минава без нов албум. Това води до конфликт между Аксел Роуз и мениджъра на групата Мерк Маркуадис, който е уволнен по-късно. Групата отменя оставащите дати от концертите си до февруари с презумцията, че е необходимо време да приключат записите по новия си албум. Обявената дата за излизането на Chinese Democracy е 6 март 2007 г., но още в края на февруари става ясно, че срокът за пореден път няма да бъде спазен. В съобщение в официалния сайт на групата Дел Джеймс съобщава, че записите по албума са приключени и остава само миксиране. До края на годината става ясно, че албумът най-накрая е предаден на Geffen, но двете страни не могат да се споразумеят по финансовите въпроси около издаването му. В края на април 2008 в официално съобщение Аксел Роуз обявява новия мениджмънт на групата – Ървин Азоф и Анди Гулд, които имат дълъг опит в музикалната индустрия. Междувременно една от най-популярните безалкохолни напитки в САЩ – Dr. Pepper обещават, че ако Chinese Democracy бъде издаден през тази година, всеки американец ще получи напълно безплатно бутилка сода.